text: Snekaos ingen undskyldning for en fridag 
  29 november 2010 kl. 12.14
  Selvom sneen gør det umuligt at komme frem, så er det ikke en gyldig grund til at få en betalt fridag.
  Hvis du ikke kan komme på arbejde på grund af sneen, så regnes det som en fraværsdag for egen regning. Også selv om politiet fraråder udkørsel.
  Sneen vælter ned over landet, og med mindre man har en kane, kan det være svært at komme nogen vegne. Men selvom bilen skal graves frem af sneen, og vejene er føget til, så er det ikke i sig selv nogen undskyldning for at blive hjemme fra arbejde.
    
  End ikke de steder, hvor politiet fraråder al unødig udkørsel, kan medarbejdere uden problemer vælge at blive hjemme i varmen. Vejret er nemlig ikke arbejdsgiverens problem!
   
   
  
  Ikke grund til fyring, men.... 
  Helt grundlæggende forventes det, at du kommer på arbejde, hvis det er muligt. Og hvis du ikke kan komme frem, så skal du hurtigst muligt melde det til din arbejdsgiver.
   
  - Du kan ikke blive fyret på grund af fravær, hvis du er sneet inde. Men du må selv betale fraværet ved at bruge en feriefridag, en feriedag eller eventuelt en afspadseringsdag, oplyser næstformand i Fødevareforbundet NNF Jens Peter Bostrup.
  